AARHUS: Her kommer et godt råd til lystsejlere, som gerne vil følge Tall Ships Races i Aarhus på nærmeste hold og derfor sejler ind i industrihavnen for at tage de store skibe i nøjere øjesyn:

Lad være. Hold jer væk.

Ellers kan det koste dyrt.

Både torsdag og og fredag var Østjyllands Politi i en hurtiggående gummibåd tilhørende hjemmeværnet så travlt beskæftiget med at holde uvedkommende sejlere væk, at der knap nok blev tid til andet.

Nu går den ikke længere, lyder meldingen fra politiets indsatsleder på stedet, politiassistent Jan Hem, Østjyllands Politi.

Hvis man ikke overholder reglerne i havnen, vanker der bøde, siger han.

- Indtil videre har vi i hvert fald måttet forklare 25 bådejere, at de altså ikke har adgang til industrihavnen. Det har de ikke under Tall Ship Race, og det har de ikke til til daglig, og det fremgår af afmærkninger på stedet, siger Jan Hem.